Toets vir Wêreldrugby wanneer Rassie verhoor word | Maroela Media
Wanneer Rassie Erasmus se tugverhoor Saterdag en Sondag aanlyn aangehoor word, sal daar 'n skietstilstand wees. Wees egter verseker dat die skote ná die uitspraak sal klap.
Dit gaan 'n toetssaak vir Wêreldrugby wees want, wat ook al die uitslag, daar sal wêreldwyd ontevredenheid wees, veral as daar nie duidelike riglyne vir die toekoms neergelê word nie.
Erasmus, die Suid-Afrikaanse Rugbyunie (Saru) se direkteur van afrigting, word deur Wêreldrugby verhoor ná sy kritiek op die Australiese skeidsregter Nic Berry na afloop van die eerste toets tussen die Springbokke en die Britse en Ierse Leeus. Die toerspan het dié wedstryd op 24 Julie in die Kaapstad-stadion met 22 – 17 gewen.
Erasmus is reeds in Augustus deur Wêreldrugby daarvan aangekla dat hy die spel in oneer gebring het en die saak sloer nou al byna drie maande lank.
Jacques Nienaber en Rassie Erasmus. (Foto: Twitter).
Erasmus is saam met die Bokke in Frankryk, waar hulle vir die komende jaareindtoer voorberei. Hy verskyn voor 'n onafhanklike tugkomitee, onder die voorsitterskap van Christopher Quinlan, SC van Engeland, die Nieu-Seelander Nigel Hampton en regter Mike Mika, 'n eertydse stut van Samoa wat 14 keer vir die Otago Highlanders Superrugby gespeel het.
Erasmus het 'n video van langer as 'n uur gemaak oor Berry se kleitrappery. Berry het in sy spelersloopbaan skrumskakel vir die Reds in die Superrugby-reeks en vir Racing92 in Frankryk en Wasps in Engeland gespeel voordat 'n besering hom op 28-jarige ouderdom gedwing het om sy tokse vir die fluitjie te verruil. Berry hanteer Saterdagmiddag die toetswedstryd tussen Skotland en Tonga in Edinburg.
Erasmus het 26 foute wat Berry glo in die kragmeting begaan het, uitgewys.
Wêreldrugby het na wat verneem word Erasmus in 23 gevalle gelyk gegee, hoewel niemand dit nog amptelik bevestig het nie.